b'\n_START_ARTICLE_\nEhrhart Neubert\n_START_SECTION_\nBakgrunn\n_START_PARAGRAPH_\nNeubert vokste opp i en protestantisk prestefamilie, og studerte protestantisk teologi ved Friedrich-Schiller-Universit\xc3\xa4t Jena. _NEWLINE_Fra 1964 til 1984 virket han som vikar og sogneprest i Niedersynderstedt ved Weimar. Fra 1973 var han samtidig studentprest i Weimar. Han ble medlem av blokkpartiet CDU i DDR i 1976 og deltok i partiets arbeid i rammen av Demokratischer Block. Han forlot partiet i 1984.\n_START_SECTION_\nOpposisjonelt arbeid\n_START_PARAGRAPH_\nFra 1984 var han sekret\xc3\xa6r for menighetssosiologi ved den teologiske studieavdelingen i Bund der Evangelischen Kirchen in der DDR. Samtidig engasjerte han seg i opposisjonelt arbeid og sympatiserte med Robert Havemanns borgerrettslige krav._NEWLINE_Fra 1979 var han aktiv i fredsbevegelsen, og kom dermed i konflikt b\xc3\xa5de med de kommunistiske makthaverne og de deler av sin egen kirke som tilpasset seg regimet. Han deltok ogs\xc3\xa5 p\xc3\xa5 Christliche Friedenskonferenz. Hans b\xc3\xb8ker ble utgitt i vest under pseudonymet Christian Joachim.\n_START_SECTION_\nEtter Tyskands gjenforening\n_START_PARAGRAPH_\nUnder den demokratiske revolusjonen i DDR i 1989 h\xc3\xb8rte Neubert til grunnleggerne av Demokratischer Aufbruch og utviklet det nye partiets program. Han ble ogs\xc3\xa5 valgt til partiets nestleder og deltok i rundebordssamtalene. _NEWLINE_Etter intern strid gikk han likevel ut av partiet i januar 1990 og meldte seg inn i De gr\xc3\xb8nne i DDR. Han ble ogs\xc3\xa5 medlem av Komitee Freies Baltikum._NEWLINE_Neubert ble medlem av CDU i 1996. I 1997 ble han ansatt som faglig leder i avdelingen for utdannelse og forskning hos den f\xc3\xb8derale kommiss\xc3\xa6ren for Stasi-arkivene (Bundesbeauftragte f\xc3\xbcr die Stasi-Unterlagen). Han har skrevet en rekke b\xc3\xb8ker om DDRs politiske historie, og spesielt om den demokratiske opposisjonen._NEWLINE_Fra 1998 til 2003 var han styremedlem i Stiftung zur Aufarbeitung der SED-Diktatur. Han har siden 1996 ogs\xc3\xa5 engasjert seg for ofrene for SED-diktaturet gjennom foreningen B\xc3\xbcrgerb\xc3\xbcro Berlin e.V., Verein zur Aufarbeitung von Folgesch\xc3\xa4den der SED-Diktatur. Han etterfulgte B\xc3\xa4rbel Bohley som denne foreningens leder.'